Kommissionens beslutning

af 23. januar 2004

om beskyttelsesforanstaltninger mod aviær influenza i Thailand

(meddelt under nummer K(2004) 171)

(EØS-relevant tekst)

(2004/84/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 22, stk. 1 og 5, og

ud fra følgende betragtninger:

(1) Thailand har underrettet om et udbrud af aviær influenza hos fjerkræ.

(2) Der er endvidere rapporteret om et tilfælde hos mennesker i Thailand som følge af infektion med aviær influenza-virusstammen.

(3) Ifølge bestemmelserne i direktiv 97/78/EF og Rådets direktiv 91/496/EØF(2) skal der iværksættes foranstaltninger, hvis en sygdom, som er omfattet af Rådets direktiv 82/894/EØF(3), eller andre sygdomme, fænomener eller forhold, som kan forventes at udgøre en alvorlig trussel mod dyre- eller folkesundheden, opstår eller spredes inden for et tredjelands territorium.

(4) Det er ikke tilladt at importere levende fjerkræ og strudsefugle samt rugeæg heraf fra Thailand; import af visse fjerkræprodukter med oprindelse i Thailand kan imidlertid udgøre en risiko for, at sygdommen føres ind.

(5) Import af fersk kød af fjerkræ, strudsefugle, vildtlevende og opdrættet fjervildt og fjerkrækødtilberedninger og fjerkrækødprodukter og kødtilberedninger, som består af eller indeholder kød af de ovennævnte arter, samt import af råvarer til fremstilling af foder til selskabsdyr hidrørende fra fjerkræ, der er slagtet efter den 1. januar 2004, og import af konsumæg fra Thailand til Fællesskabet bør øjeblikkeligt suspenderes i betragtning af de alvorlige potentielle risici.

(6) Kommissionens beslutning 97/222/EF(4) indeholder en liste over tredjelande, hvorfra medlemsstaterne kan tillade import af kødprodukter, og i beslutningen fastsættes behandlinger, som skal mindske risikoen for overførsel af sygdommen via disse produkter. Det er sundhedstilstanden i oprindelseslandet for de dyrearter, hvorfra kødet stammer, der er afgørende for, hvilken behandling produktet skal gennemgå. For at undgå unødvendige byrder for handelen bør det fortsat tillades at importere fjerkrækødprodukter med oprindelse i Thailand, som under behandlingen har været opvarmet til mindst 70 °C.

(7) Denne beslutning vil blive taget op til fornyet vurdering på det møde i Den Stående Komité for Fødevarekæden og Dyresundhed, der er planlagt til den 2.-3. februar 2004 -

VEDTAGET FØLGENDE BESLUTNING:

Artikel 1

Medlemsstaterne forbyder import fra Thailands område af fersk kød af fjerkræ, strudsefugle, vildtlevende og opdrættet fjervildt og fjerkrækødprodukter og kødtilberedninger, som består af eller indeholder kød af de ovennævnte arter, samt import af råvarer til fremstilling af foder til selskabsdyr og import af konsumæg.

Artikel 2

Uanset artikel 1 tillader medlemsstaterne import af fjerkrækødprodukter, når det i kødprodukterne anvendte fjerkrækød har gennemgået en speciel behandling som fastsat i B, C og D i del IV i bilaget til Kommissionens beslutning 97/222/EF.

Artikel 3

1. Uanset artikel 1 tillader medlemsstaterne import fra af fersk kød af fjerkræ, strudsefugle, vildtlevende og opdrættet fjervildt og fjerkrækødprodukter og kødtilberedninger, som består af eller indeholder kød af de ovennævnte arter hidrørende fra fugle, der er slagtet inden den 1. januar 2004.

2. Følgende angives i de veterinærcertifikater, der ledsager sendinger af de i stk. 1 omhandlede produkter, alt efter hvilken art der er tale om:

"Fersk fjerkrækød/Fersk kød af strudsefugle/Fersk kød af vildtlevende fjervildt/Fersk kød af opdrættet fjervildt/fjerkrækødprodukt/fjerkrækødtilberedning(5), jf. artikel 3, stk. 1, i beslutning 2004/84/EF."

Artikel 4

Medlemsstaterne ændrer deres importforanstaltninger for at bringe dem i overensstemmelse med denne beslutning, og de sørger for øjeblikkelig passende offentliggørelse af de vedtagne foranstaltninger. De underretter straks Kommissionen herom.

Artikel 5

Denne beslutning er rettet til medlemsstaterne.

Udfærdiget i Bruxelles, den 23. januar 2004.

På Kommissionens vegne

David Byrne

Medlem af Kommissionen

(1) EFT L 24 af 31.1.1998, s. 9.

(2) EFT L 268 af 29.9.1991, s. 56.

(3) EFT L 378 af 31.12.1982, s. 58. Senest ændret ved forordning (EF) nr. 807/2003 (EUT L 122 af 16.5.2003, s. 36).

(4) EFT L 98 af 4.4.1997, s. 39. Senest ændret ved beslutning 2003/826/EF (EUT L 311 af 27.11.2003, s. 29).

(5) Det ikke relevante overstreges.